
PROLOG

Han stirret inn i det hvite intet.

Slik han hadde gjort i nesten tre år.

Ingen så ham, og han så ingen. Bortsett fra hver gang døra gikk opp og nok damp ble sugd ut til at han et øyeblikk kunne skjelne en naken mann, før døra gled igjen og alt ble innhyllet i tåke.

Badet stengte snart. Han var alene.

Han trakk den hvite frottékåpen tettere rundt livet, reiste seg fra trebenken og gikk ut, forbi det mennesketomme bassenget, inn i garderoben.

Ingen sildrende dusjer, ingen konversasjon på tyrkisk, ingen nakne føtter som tasset mot gulvflisene. Han betraktet seg selv i speilet. Dro en finger langs arret som fortsatt syntes etter den siste operasjonen. Han hadde brukt tid på å venne seg til det nye ansiktet. Fingeren fortsatte nedover halsen, over brystet, stoppet der tatoveringen begynte.

Han åpnet hengelåsen til garderobeskapet, dro på seg buksene og tok frakken utenpå den fortsatt fuktige frottékåpen. Knyttet skoene. Forsikret seg igjen om at han var alene før han gikk bort til skapet med kodehengelåsen med blå malingsflekk på. Skjøv frem tallene 0999. Hektet av låsen og åpnet skapdøra. Betraktet et øyeblikk den store, vakre revolveren som lå på innsiden, før han grep rundt det røde skjeftet og stakk revolveren i frakkelomma. Så tok han ut konvolutten og åpnet den. En nøkkel. En adresse og mer detaljert informasjon.

Det lå én ting til i skapet.

Svartmalt, lagd av jern.

Han holdt det opp i lyset med én hånd, betraktet smijernsarbeidet med fascinasjon.

Han kom til å måtte vaske det, skrubbe det, men han kjente alt opphisselsen ved tanken på å ta det i bruk.

Tre år. Tre år i et hvitt intet, i en ørken av innholdsløse dager.

Det var på tide nå. På tide at han fikk drikke av livet.

På tide at han vendte tilbake.

Harry våknet med et rykk. Stirret ut i soverommets halvmørke. Det var ham igjen, han var tilbake, han var her.

«Mareritt, kjære?» Stemmen som hvisket ved siden av ham var rolig og varm.

Han snudde seg mot henne. De brune øynene hennes studerte hans. Og spøkelset bleknet og forsvant.

«Jeg er her», sa Rakel.

«Og jeg er her», sa han.

«Hvem var det denne gangen?»

«Ingen», løy han og la en hånd på kinnet hennes. «Sov nå.»

Harry lukket øynene. Ventet til han var sikker på at hun hadde lukket sine før han åpnet dem igjen. Studerte ansiktet hennes. Han hadde sett ham i en skog denne gangen. Myrlandskap, innhyllet i hvit tåke som blåste rundt dem. Han hadde løftet hånden, rettet noe mot Harry. Han kunne skimte det tatoverte demonansiktet på det nakne brystet hans. Så hadde tåken tetnet, og han var borte. Borte igjen.

«Og jeg er her», hvisket Harry Hole.


DEL I


KAPITTEL 1

Onsdag kveld

Jealousy Bar var nesten tom, og likevel var det tungt å puste.

Mehmet Kalak betraktet mannen og kvinnen ved disken mens han skjenket vin i glassene deres. Fire gjester. Den tredje var en fyr som satt alene ved et bord og tok bitte små slurker av halvliteren sin, og den fjerde et par cowboystøvler som stakk ut fra en av båsene, hvor mørket av og til vek for lyset fra et telefondisplay. Fire gjester klokka halv tolv på en septemberkveld i det beste barområdet på Grünerløkka. Det var for dårlig og kunne ikke fortsette. Det hendte at han spurte seg selv hvorfor han hadde sagt opp jobben som barsjef på byens hippeste hotell for mutters alene å overta den nedslitte baren med det fordrukne klientellet. Kanskje var det fordi han mente at han ved å jekke opp prisene ville få skiftet ut de gamle gjestene med dem alle ville ha: nabolagets halvunge, betalingsdyktige, uproblematiske. Kanskje var det fordi han etter bruddet med kjæresten trengte et sted han kunne jobbe seg i hjel. Kanskje var det fordi tilbudet fra lånehaien Danial Banks hadde syntes gunstig da banken hadde avslått søknaden. Eller kanskje var det så enkelt at på Jealousy Bar var det han som bestemte musikken, ikke en jævla hotellsjef som kun kjente én melodi, plingelyden fra kassaapparatet. Det hadde gått greit å jage det gamle klientellet på dør, de var for lengst blitt stuevarme på en billig bar tre kvartaler unna. Men det hadde altså vist seg vanskeligere å jage inn nytt. Kanskje måtte han revurdere konseptet. Kanskje var ikke én enkelt TV-skjerm som kun viste tyrkisk fotball nok til at det kunne kalles sportsbar. Og på musikksiden måtte han kanskje satse mer på sikre, klassiske kort som U2 og Springsteen for gutta og Coldplay for damene.

«Nå har ikke jeg vært på så mange Tinder-dater», sa Geir og satte hvitvinsglasset ned på bardisken igjen. «Men jeg har jo oppdaget at det er mye rart der ute.»

«Har du?» sa kvinnen og kvalte en gjesp. Hun hadde lyst, kortklipt hår. Slank. Trettifem år, tenkte Mehmet. Raske, litt hektiske bevegelser. Trøtte øyne. Jobber for mye og trener fordi hun håper det skal skaffe henne overskuddet hun aldri har. Mehmet så Geir løfte glasset med tre fingre rundt stetten, på samme måte som kvinnen. På de utallige Tinder-datene sine hadde han konsekvent bestilt det samme som Tinder-treffene sine, enten det var whisky eller grønn te. Han ville vel signalisere at det var match på det området også.

Geir kremtet. Det var gått seks minutter siden hun hadde kommet inn i baren, og Mehmet visste at nå skulle han sette inn støtet.

«Du er penere enn på profilbildet, Elise», sa Geir.

«Du sa det, men takk igjen.»

Mehmet pusset et glass og lot som han ikke hørte etter.

«Så fortell meg, Elise, hva ønsker du deg her i livet?»

Hun smilte litt oppgitt. «En mann som ikke bare går etter utseendet.»

«Jeg kunne ikke vært mer enig, Elise, det er det indre som teller.»

«Det var en spøk. Jeg er finere på profilbildet, og det er vel strengt tatt du også, Geir.»

«Hø-hø», sa Geir og stirret litt overrumplet ned i vinglasset. «De fleste velger vel et heldig bilde. Så du ønsker deg en mann. Hva slags mann?»

«En som vil være hjemmeværende med tre barn.» Hun kikket på klokka.

«Hø-hø.» Svetten var sprunget frem ikke bare i pannen, men på hele Geirs store, glattbarberte hode. Og snart ville det danne seg svetteringer under armene på den svarte skjorta av typen slimfit, et underlig valg ettersom Geir verken var slim eller fit. Han dreide på glasset. «Det der er akkurat min sans for humor, Elise. Enn så lenge er bikkja familie nok for meg. Liker du dyr?»

Tanrim, skal han ikke kaste kortene? tenkte Mehmet.

«Treffer jeg den rette, føler jeg at det stemmer, både her …»

«Og her …» Han smilte, senket stemmen og pekte mot skrittet. «Men da må man jo først finne ut om det stemmer. Eller hva sier du, Elise?»

Mehmet grøsset. Geir kjørte all-in og selvfølelsen skulle få nok en bulk.

Kvinnen skjøv vinglasset sitt til side, lente seg litt nærmere, og Mehmet måtte anstrenge seg for å høre: «Kan du love meg én ting, Geir?»

«Selvfølgelig.» Blikket og stemmen hans var hundeaktig ivrig.

«At når jeg går herfra nå, så kommer du aldri til å prøve å kontakte meg igjen?»

Mehmet måtte bare beundre Geir for at han greide å prestere et smil: «Selvfølgelig.» Kvinnen lente seg tilbake igjen. «Det er ikke fordi du virker som en stalker, Geir, men jeg har et par dårlige erfaringer, skjønner du. En av dem begynte å følge etter meg. Han truet dem jeg var sammen med også. Jeg håper du skjønner at jeg er litt varsom.»

«Skjønner.» Geir løftet glasset sitt og tømte det. «Det er som sagt mye sprø folk der ute. Men ikke vær redd, du er ganske trygg. Statistisk sett er sjansen for å myrdes fire ganger større for en mann enn for en kvinne.»

«Takk for vinen, Geir.»

«Om én av oss tre …»

Mehmet fortet seg å se en annen vei da Geir pekte på ham.

«… skulle myrdes i kveld, er sjansen for at den ene er deg én til åtte. Eller, vent litt, du må jo dele på …»

Hun reiste seg. «Håper du finner ut av det. Lev vel.»

Geir stirret på vinglasset en stund etter at hun var gått, nikket i takt med tonene av «Fix You» som for å overbevise Mehmet og eventuelle andre vitner om at dette hadde han allerede børstet av seg, hun hadde vært en treminutters popsang som var glemt like fort. Så reiste han seg uten å røre glasset og gikk. Mehmet så seg rundt. Cowboystøvlene og fyren som seigpinte halvliteren var borte også. Han var alene. Og oksygenet var tilbake. Han brukte mobiltelefonen til å skifte spillelisten på anlegget. Til sin spilleliste. Bad Company. Med medlemmer fra Free, Mott The Hoople og King Crimson kunne det vanskelig bli feil. Og med Paul Rodgers på vokal kunne det umulig bli feil. Mehmet skrudde opp volumet til glassene bak disken klirret mot hverandre.

Elise gikk nedover Thorvald Meyers gate, mellom enkle, fireetasjes bygårder som en gang hadde huset arbeiderklassen i den fattige delen av en fattig by, men hvor en kvadratmeter nå kostet like mye som i London og Stockholm. September i Oslo. Mørket var endelig tilbake, og de hadde lagt bak seg de lange, irriterende lyse sommernettene med sommerens hysteriske, muntre, stupide livsutfoldelse. I september fikk Oslo tilbake sitt egentlige jeg: melankolsk, reservert, effektiv. Solid fasade, men ikke uten mørke steder og hemmeligheter. Som henne selv, ble det påstått. Hun satte opp farten, det lå regn i lufta, yr, dusjen fra Guds nys, som en av datene hennes hadde kalt det i et forsøk på å være poetisk. Hun skulle kutte ut Tinder. I morgen. Det var nok nå. Nok kåte mannfolk som med blikket fikk henne til å føle seg som en hore når hun møtte dem på en bar. Nok gærne psykopater og stalkere som satte seg fast som flått og sugde tid, energi og trygghet fra henne. Nok patetiske tapere som fikk henne til å føle hun var en av dem.

De sa at nettdating var den nye måten å treffe  folk på, at det ikke lenger var noe å være flau over, at alle gjorde det. Men det var ikke sant. Folk traff hverandre på jobb, på lesesalen, via venner, på treningssenteret, på kaffebaren, på flyet, bussen, toget. Traff hverandre slik de skulle treffe hverandre, med lave skuldre, ikke noe press, og i ettertid hadde de i behold den romantiske illusjonen om uskyld, renhet og skjebnens lune. Hun ville ha den illusjonen. Hun skulle slette kontoen sin. Hun hadde sagt det til seg selv før, men nå skulle det skje, nå i kveld.

Hun krysset Sofienberggata og tok frem nøkkelen for å låse opp portdøra ved siden av grønnsakhandleren. Skjøv opp døra og steg inn i portrommets mørke. Og bråstoppet.

Det var to av dem.

Det tok et par sekunder før øynene hadde vent seg nok til mørket til at hun så hva de holdt i hånden. Begge mennene hadde kneppet opp buksene og hadde kjønnsorganet ute.

Hun rygget tilbake. Snudde seg ikke, ba bare om at det ikke måtte stå noen bak henne også.

«Faensorry.» Den sammenføyde eden og beklagelsen ble fremført av en ung stemme. Atten–tjue år, tippet Elise. Ikke edru.

«Døh», sa den andre lattermild. «Du pissa på skoa mine!»

«Jeg skvatt!»

Elise trakk kåpen tettere rundt seg og gikk forbi guttene som hadde snudd seg mot veggen igjen. «Dette er ikke noe pissoar», sa hun.

«Sorry, det hasta. Skal ikke gjenta seg, ass.»

Geir hastet bortover Schleppegrells gate. Grublet. Det var feil at to menn og én kvinne ga dama akkurat én til åtte i odds for å bli myrdet, regnestykket var mer komplisert enn som så. Alt var alltid mer komplisert.

Han hadde passert Romsdalsgata da noe fikk ham til å snu seg. Det gikk en mann femti meter bak ham. Han var ikke sikker, men var det ikke samme fyren som hadde stått på andre siden av gata og sett inn i et utstillingsvindu da Geir hadde kommet ut av Jealousy Bar? Geir rasket på, østover, mot Dælenenga og sjokoladefabrikken, det var ingen folk i gatene her, bare en buss som tydeligvis lå foran rutetid og ventet på stoppet. Geir kikket bak seg. Fyren var der fortsatt, fremdeles samme avstand. Geir var redd for mennesker som var mørke i huden, hadde alltid vært det, men kunne ikke se fyren ordentlig. De var på vei ut av det hvite, gentrifiserte nabolaget, mot der det var tettere mellom sosialboliger og innvandrere. Geir så porten til sin egen bygård hundre meter foran seg. Men da han snudde seg, så han at fyren hadde slått over i løp, og tanken på å ha en somalier, ferdig traumatisert fra Mogadishu, i hælene, fikk ham til å ta beina fatt. Geir hadde ikke løpt på årevis, og hver gang hælene traff asfalten sendte det rystelser gjennom hjernebarken og synsbildet. Han kom frem, fikk nøkkelen i låsen på første forsøk, kastet seg inn og smelte den tunge treporten igjen bak seg. Lente seg mot det fuktige treverket og kjente pusten svi i lungene og melkesyra brenne i lårene. Han snudde seg og stirret ut gjennom glasset øverst i døra. Han så ingen der ute på gata. Kanskje hadde det ikke vært en somalier likevel. Geir måtte le. Det var da faen så skvetten man ble bare fordi man hadde snakket litt om mord. Og hva var det Elise hadde sagt om denne stalkeren?

Geir var fortsatt andpusten da han låste seg inn i leiligheten. Tok med øl fra kjøleskapet, så at kjøkkenvinduet stod åpent mot gata og lukket det. Gikk inn på arbeidsrommet sitt og tente lampa.

Han trykket ned en tast på PC-en foran seg, og den store 20-tommers skjermen lyste opp.

Tastet inn «Pornhub» og «french» i søkefeltet. Lette gjennom bildene til han fant et med en kvinne som i hvert fall hadde samme hårfarge og frisyre som Elise. Leiligheten hadde tynne vegger, så han stakk pluggen på hodetelefonene i PC-en før han dobbeltklikket på bildet, kneppet opp buksene og dro dem ned over lårene. Kvinnen lignet såpass lite på Elise at Geir i stedet lukket øynene og konsentrerte seg om stønningen hennes mens han prøvde å se  for seg Elises lille, litt strenge munn, det hånlige blikket, den streite, men desto mer sexy blusen. Han hadde aldri kunnet få henne. Aldri. Ikke på noen annen måte enn denne.

Geir stoppet. Åpnet øynene. Slapp taket i pikken mens nakkehårene reiste seg i det kalde draget  bak ham. Fra døråpningen med døra som han visste han hadde lukket ettertrykkelig. Han løftet hånden for å ta av seg hodetelefonene, mens visste at det alt var for sent.

Elise festet sikkerhetslenken på døra, sparket av seg skoene i gangen og strøk som vanlig hånden over fotografiet av seg selv og tantebarnet Ingvild som var festet på siden av speilet. Det var et ritual hun ikke helt visste hva betydde, bare at det åpenbart dekket et dypt menneskelig behov, på samme måte som historier om hva som skjer med oss etter døden. Hun gikk inn på stua og la seg i sofaen i sin lille, men koselige og selveide toroms leilighet. Hun sjekket  telefonen. En SMS fra jobben, møtet i morgen tidlig var utsatt. Hun hadde ikke sagt det til fyren hun hadde truffet i kveld, at hun jobbet som bistandsadvokat med voldtektssaker. Og at statistikken hans om at menn var mer utsatt for drap, bare fortalte halve sannheten. I seksuelt relaterte drap var det fire ganger mer sannsynlig at offeret var en kvinne. Det var én grunn til at det første hun hadde gjort da hun kjøpte leiligheten, var å bytte lås og få montert sikkerhetslenke, en unorsk innretning som hun fortsatt klønet med når hun skulle ha den på og av.

Hun åpnet Tinder. Hun hadde fått match på tre av mennene hun hadde sveipet til høyre tidligere i kveld. Ah, det var dette som var det deilige ved det. Ikke å treffe dem, men å vite at de var der ute og ville ha henne. Men skulle hun tillate seg en siste tekstflørt, en siste virtuell threesome med sine to siste fremmede før hun slettet kontoen og appen for godt?

Nei. Slette nå.

Hun gikk inn på menyen, fylte inn og fikk til slutt opp spørsmålet om hun virkelig ønsket å slette kontoen sin?

Elise så på pekefingeren sin. Den dirret. Herregud, var hun blitt avhengig? Avhengig av å få bekreftet at det var noen, noen som riktignok ikke ante hvem eller hvordan hun var, men i alle fall noen, som ville ha henne som hun var. I alle fall som på profilbildet. Helt avhengig eller bare litt? Det ville hun vel finne ut om hun nå bare slettet kontoen og lovet seg selv én måned uten Tinder. Én måned, og om hun ikke greide det, var det noe alvorlig galt med henne. Den dirrende fingeren nærmet seg utslettelsesknappen.

Og om hun var såkalt avhengig, hvor farlig var det? Vi trenger alle å føle at vi har noen, og at noen har oss. Hun hadde lest at spedbarn risikerte å dø om de ikke fikk et minimum av hudkontakt. Hun tvilte på at det var sant, men på den annen side: Hva var vitsen med å leve om det bare var for henne selv, for en jobb som spiste henne opp og venner hun sant å si pleiet omgang med mest av plikt og fordi frykten for ensomhet gnaget mer enn lyden av deres kjedsommelige klager om barn, ektemann eller mangel på minst en av delene. Og kanskje var mannen for henne på Tinder akkurat nå? Så, OK, en siste runde. Det første bildet som kom opp, sveipet hun til venstre. Til søppelbøtta, til jeg-vil-ikke-ha-deg. Samme med det andre. Og det tredje.

Tankene hennes vandret. Hun hadde vært på et foredrag hvor en psykolog som hadde vært i nærkontakt med noen av de verste overgriperne i landet, hadde fortalt at menn drepte for sex, penger og makt, kvinner av sjalusi og frykt.

Hun stoppet å sveipe mot venstre. Det var noe vagt kjent med det smale ansiktet på bildet selv om det lå i mørket og var litt ute av fokus. Det hadde skjedd før, Tinder matchet tross alt folk som befant seg i umiddelbar nærhet av hverandre. Og ifølge Tinder befant denne mannen seg mindre enn én kilometer unna, ja, for alt hun visste kunne han befinne seg i samme kvartal. At bildet var ute av fokus betydde i alle fall at han ikke hadde studert tipsene om riktig Tinder-taktikk på nettet, og det var i seg selv et pluss. Teksten var ganske enkelt «hei». Ikke noe forsøk på å skille seg ut. Om ikke akkurat fantasifullt, så i hvert fall selvsikkert. Jo, hun ville definitivt likt det om en mann kom bort til henne på en fest og bare sa «hei» med et rolig, fast blikk som sa «går du videre?».

Hun sveipet bildet til høyre. Til deg-er-jeg-nysgjerrig-på.

Og hørte det glade plinget fra iPhonen som fortalte at nok en match var oppnådd.

Geir pustet hardt gjennom nesen.

Han dro opp buksene og snurret stolen langsomt rundt.

Lyset fra PC-skjermen var det eneste i rommet og lyste bare opp overkroppen og hendene til personen som hadde stått bak ham. Han så ikke ansiktet, bare de hvite hendene som holdt noe frem mot ham. Det var en svart reim av lær. Med en løkke i enden.

Personen tok et skritt nærmere, og Geir akte seg automatisk bakover.

«Vet du hva som er det eneste jeg finner eklere enn deg?» hvisket stemmen i mørket mens hendene strammet lærreimen.

Geir svelget.

«Bikkja», sa stemmen. «Drittbikkja som du lovet at du skulle gjøre alt som måtte gjøres med. Som driter på kjøkkengulvet fordi ingen orker å lufte’n.»

Geir kremtet. «Men Kari da …»

«Kom dere ut. Og ikke rør meg når du legger deg.»

Geir tok imot hundehalsbåndet, og døra smalt bak henne.

Han ble sittende i mørket og blunke.

Ni, tenkte han. To menn og én kvinne, ett drap. Sjansen for at kvinnen er drapsofferet blir da én til ni, ikke én til åtte.

Mehmet kjørte den gamle BMW-en sakte ut av sentrumsgatene, opp mot Kjelsås, mot villaer, fjordutsikt og friskere luft. Han svingte inn i sin stille, sovende gate. Oppdaget at en svart Audi R8 stod parkert ved garasjen foran huset. Mehmet sakket ned. Vurderte et øyeblikk å gi gass igjen, å fortsette. Han visste at det bare ville være å utsette det. På den annen side var det nettopp det han trengte. Utsettelse. Men Banks ville finne ham igjen, og dette var kanskje det riktige tidspunktet. Det var mørkt, nattestille og ingen vitner. Mehmet parkerte ved fortauskanten. Åpnet hanskerommet. Så på det som han hadde hatt liggende der i flere dager nå, nettopp med tanke på at denne situasjonen kom til å oppstå. Mehmet stakk det i jakkelomma og trakk pusten. Så gikk han ut av bilen og begynte å gå mot huset.

Døra til Audien gikk opp, og Danial Banks steg ut. Da Mehmet hadde møtt ham på restauranten Pearl of India, visste Mehmet at det pakistanske fornavnet og engelske etternavnet antagelig var like falske som underskriften hans på det såkalte dokumentet de hadde undertegnet. Men kontantene i kofferten han hadde skjøvet over bordet hadde vært ekte nok.

Grusen foran garasjen knaste under Mehmets sko.

«Fint hus», sa Danial Banks, som lente seg mot R8-en med korslagte armer. «Ville ikke banken din ta det som sikkerhet?»

«Jeg bare leier», sa Mehmet. «Kjelleretasjen.»

«Synd for meg», sa Banks. Han var mye mindre enn Mehmet, det virket bare ikke sånn der han stod og klemte på bicepsen under dressjakka. «For da nytter det ikke for oss å brenne det ned slik at du får forsikringspenger til å betale gjelden din, gjør det vel?»

«Nei, det gjør vel ikke det.»

«Synd for deg også, for det betyr at jeg må bruke de vonde metodene. Vil du vite hva de er?»

«Vil du ikke vite om jeg kan betale først?»

Banks ristet på hodet og trakk en gjenstand opp av lomma. «Avdraget forfalt for tre dager siden, og jeg sa at punktlighet er alt. For at ikke bare du, men alle låntagerne mine skal vite at den slags ikke tolereres, må jeg reagere uten unntak.» Han holdt gjenstanden opp i lyset fra garasjelampa. Mehmet snappet etter pusten.

«Jeg vet at det ikke er særlig originalt», sa Banks, la hodet på skakke og betraktet avbitertangen. «Men det virker.»

«Men …»

«Du kan få velge finger. De fleste foretrekker venstre lillefinger.»

Mehmet kjente at det kom nå. Sinnet. Og at brystet hevet seg da han fylte lungene med luft. «Jeg har en bedre løsning, Banks.»

«Å?»

«Jeg veit at den ikke er særlig original», sa Mehmet og stakk høyre hånd i jakkelomma. Trakk den ut. Rettet den mot Banks. Holdt den med begge hender. «Men den virker.»

Banks stirret overrasket på ham. Nikket langsomt.

«Det har du rett i», sa Banks, grep seddelbunken Mehmet holdt frem mot ham og dro av strikken.

«Det dekker avdrag og renter på krona», sa Mehmet. «Men for all del, tell i vei.»

Et pling.

En Tinder-match.

Den triumferende lyden fra telefonen din når noen du allerede har sveipet til høyre, også sveiper bildet ditt til høyre.

Hodet til Elise spant, hjertet galopperte.

Hun visste at det var en velkjent virkning ved lyden av Tinders matchmaking: økt hjertefrekvens som følge av oppspilthet. At det frigjorde en hel rekke lykkestoffer som man altså kunne bli avhengig av. Men det var ikke derfor hjertet hennes raste av gårde.

Det var fordi dette plinget ikke hadde kommet fra hennes telefon.

Men den hadde altså plinget i samme øyeblikk som hun hadde sveipet et bilde til høyre. Bildet av en person som ifølge Tinder befant seg mindre enn en kilometer fra henne.

Hun stirret på den lukkede soveromsdøra. Svelget.

Lyden måtte ha kommet fra en av naboleilighetene. Det var mange single som bodde her, mange potensielle Tinder-brukere. Og det var helt stille nå, selv i etasjen under der jentene hadde hatt fest da hun gikk ut tidligere i kveld. Men det finnes bare en kjent måte å bli kvitt innbilte monstre på. Å se etter.

Elise reiste seg fra sofaen og gikk de fire skrittene bort til soveromsdøra. Nølte. Et par overgrepssaker fra jobben virvlet gjennom hodet hennes.

Så tok hun seg sammen og åpnet.

Ble stående på dørterskelen og gispe etter luft. Fordi det var ingen. Ikke som hun greide å puste inn, i hvert fall.

Lyset over senga var skrudd på, og det første hun så, var sålene på et par cowboystøvler som stakk ut fra sengeenden. Olabukser og et par lange bein som var lagt i kors. Mannen som lå der, var som på bildet, halvt i mørke, halvt ute av fokus. Men han hadde kneppet opp skjorta slik at brystet var blottet. Og på brystet var det tegnet eller tatovert et ansikt. Det var det som fanget blikket hennes. Det stumt skrikende ansiktet. Som om det satt fast og prøvde å komme løs. Elise greide heller ikke å skrike.

Idet personen i senga så opp, falt lyset fra mobiltelefonen på ansiktet hans.

«Så vi møtes igjen, Elise», hvisket han.

Og stemmen fikk henne til å skjønne hvorfor hun hadde syntes profilbildet virket kjent. Hårfargen var forandret. Og ansiktet måtte ha blitt operert på, hun kunne se arr etter sting.

Han løftet hånden og skjøv noe inn i munnen.

Elise stirret mens hun rygget bakover. Så snudde hun, fikk luft i lungene og visste at den luften måtte brukes til å løpe, ikke skrike. Det var bare fem, toppen seks skritt til utgangsdøra. Hun hørte det knirke i senga, men han hadde lengre vei. Kom hun seg bare ut i trappeoppgangen kunne hun skrike og ville få hjelp. Hun var ute i gangen og fremme ved utgangsdøra, skjøv ned håndtaket og dyttet, men døra ville ikke helt opp. Sikkerhetslenken. Hun dro døra til seg, tok tak i lenken, men det gikk for sakte, som i en vond drøm, og hun visste at det alt var for sent. Noe ble lagt over munnen hennes og hun ble dratt bakover. I desperasjon stakk hun armen ut gjennom døråpningen over sikkerhetslenken, fikk tak i dørkarmen på utsiden, prøvde å skrike, men den store, nikotinstinkende hånden presset for hardt om munnen hennes. Så ble hun rykket løs og døra ble dratt igjen foran henne. Stemmen hvisket i øret hennes: «Likte du meg ikke? Du ser heller ikke så bra ut som på profilbildet, baby. Vi må bare bli bedre kjent, vi rakk jo aldri det den g-gangen.»

Stemmen. Og den siste, enkle stammingen. Hun hadde hørt det før en gang. Hun prøvde å sparke og slite seg løs, men det var som om hun satt i en skrustikke. Han dro henne foran speilet. La hodet sitt på skulderen hennes.

«Det var ikke din feil at jeg ble dømt, Elise, bevisene var overveldende. Det er ikke derfor jeg er her. Vil du tro meg hvis jeg sier at det er et tilfeldig sammentreff?» Så gliste han. Elise stirret på munnen hans. Gebisset så ut som det var lagd av jern, svartfarget og rustent med spisse tagger i over- og underkjeven, som en revesaks.

Det knirket lavt da han gapte, det måtte være fjærbelastet.

Hun husket detaljene i saken nå. Fotografiene fra åstedet. Og visste at hun snart kom til å være død.

Så bet han.

Elise Hermansen prøvde å skrike inn i hånden hans da hun så blodspruten stå ut fra sin egen hals.

Han løftet hodet igjen. Så inn i speilet. Blodet hennes rant fra øyebrynene hans, fra luggen og nedover haken.

«Det kaller jeg m-match, baby», hvisket han. Så bet han igjen.

Hun var svimmel. Han holdt ikke så hardt nå, han behøvde ikke, for en lammende kulde, et fremmed mørke seg alt over henne, inn i henne. Hun fikk løs en hånd og strakte den mot bildet på siden av speilet. Prøvde å berøre det, men fingertuppene rakk ikke helt frem.


KAPITTEL 2

Torsdag formiddag

Det skarpe formiddagslyset falt gjennom vinduene i stua og ut i gangen.

Spesialetterforsker Katrine Bratt stod taus og ettertenksom foran speilet og så på bildet som var stukket innunder rammen. Det viste en kvinne og ei lita jente som satt på et svaberg og omfavnet hverandre, begge med vått hår og et stort håndkle rundt seg. Som om de akkurat hadde badet i en litt for kald norsk sommer og prøvde å holde på varmen ved å klamre seg til hverandre. Men nå var det noe som skilte dem ad. En størknet stripe blod som hadde rent nedover speilet og over fotografiet, midt mellom de to smilende ansiktene. Katrine Bratt hadde ikke barn. Det er mulig hun på et tidspunkt hadde ønsket seg det, men ikke nå. Nå var hun nysingel karrierekvinne og likte det. Gjorde hun ikke?

Hun hørte en lav kremting og så opp. Møtte blikket fra et arrete ansikt med fremskutt panne og merkelig høyt hårfeste. Truls Berntsen.

«Hva gjelder det, betjent?» sa hun. Så hvordan han surnet ved hennes overlagte påminnelse om at han til tross for femten år i politiet fortsatt var betjent 1 og av den og flere andre grunner aldri hadde fått lov til å bekle en etterforskerstilling på Voldsavsnittet. Om det ikke hadde vært for at Truls Berntsen hadde blitt plassert der av sin barndomsvenn, politimester Mikael Bellman.

Berntsen trakk på skuldrene. «Gjelder ingenting, det er vel du som leder etterforskninga.» Så på henne med det kalde hundeblikket som var underdanig og mannevondt på en gang.

«Intervju naboene», sa Bratt. «Start med etasjen under. Vi er spesielt interessert i hva de har hørt og sett i går og i natt. Men siden Elise Hermansen bodde alene, vil vi også vite hvilke menn hun har pleid omgang med.»

«Så du mener alt at det er en mann og at de kjente hverandre fra før?» Først nå så hun den unge mannen, gutten, som stod ved siden av Berntsen. Åpent ansikt. Lyslugget. Pen.

«Anders Wyller, begynte i dag.» Stemmen var lys, og han smilte med øynene, noe Katrine antok at han var svært klar over at sjarmerte omgivelsene. Attesten fra sjefen hans ved Tromsø politistasjon hadde sett ut som en ren kjærlighetserklæring. Men greit nok, han hadde en CV som matchet. Toppkarakterer fra PHS for to år siden samt gode resultater som såkalt «betjent 2 med etterforskningsoppgaver» i Tromsø.

«Gå i forveien du, Berntsen», sa Katrine.

Hun hørte de subbende føttene hans som en passiv protest mot å bli kommandert rundt av en yngre, kvinnelig sjef.

«Velkommen», sa hun og rakte gutten hånden. «Beklager at vi ikke var der til å ta imot deg på din første dag.»

«De døde skal prioriteres foran de levende», sa Wyller. Katrine kjente igjen Harry Hole-sitatet, så at Wyller betraktet hånden hennes, og det gikk opp for henne at hun fremdeles hadde på seg latekshanskene.

«Den har ikke rørt ved noe ekkelt», sa hun.

Han smilte. Hvite tenner. Ti plusspoeng.

«Jeg har lateksallergi», sa han.

Tjue minuspoeng.

«OK, Wyller», sa Katrine Bratt med hånden fremdeles utstrakt. «Disse hanskene er pudderfrie og lave på allergener og endotoksiner, og hvis du skal jobbe på Voldsavsnittet, kommer du til å måtte ha slike på deg ganske ofte. Men vi kan selvfølgelig få deg overført til Økokrim eller …»

«Ellers takk», lo han og grep hånden hennes. Hun kjente varmen tvers gjennom lateksen.

«Jeg er Katrine Bratt og er sjefsetterforsker på saken.»

«Jeg vet det. Du jobbet i Harry Hole-gruppa.»

«Harry Hole-gruppa?»

«På fyrrommet.»

Katrine nikket. Hun hadde aldri tenkt på den som Harry Hole-gruppa, den lille etterforskningsgruppa på tre personer som var blitt dannet ad hoc for å jobbe uavhengig med politidrapssakene … Skjønt navnet var selvfølgelig dekkende nok. Siden den gang hadde Harry dratt tilbake til Politihøyskolen som foreleser, Bjørn til Bryn som krimtekniker og hun selv til Voldsavsnittet hvor hun nå altså var blitt sjefsetterforsker.

Wyllers øyne lyste, fremdeles smilende. «Synd at ikke Harry Hole …»

«Synd at ikke vi har tid til prat akkurat nå, Wyller, vi har et drap å etterforske. Bli med Berntsen og lytt og lær.»

Anders Wyller smilte skjevt. «Du mener betjent Berntsen har mye å lære meg?»

Bratt hevet et øyebryn. Ung, selvsikker, uredd. Bra det, men hun håpet ved gud at han ikke var nok en av disse Harry Hole-wannabe-ene.

Truls Berntsen presset tommelen mot ringeknappen, hørte det dure inne i leiligheten bak døra, så at han burde slutte å bite negler og slapp knappen.

Da han hadde gått til Mikael og bedt om å bli overført til Voldsavsnittet, hadde Mikael spurt hvorfor. Og Truls hadde sagt det rett ut: at han ønsket å sitte litt lenger opp i næringskjeden, men uten å måtte slite livet av seg. Enhver annen politimester ville naturligvis ha kastet Truls på dør, men denne kunne ikke. De to hadde for mye på hverandre. Da de var unge, hadde et slags vennskap bundet dem sammen, senere en felles nytte som sugefisken og haien. Mens nå var det felles synder og løftet om taushet som knyttet dem så uløselig sammen. Og som gjorde at Truls Berntsen ikke engang behøvde å forstille seg når han fremsatte sine krav.

Men hvor velvalgte kravene hadde vært, hadde han begynt å tvile på. Voldsavsnittet hadde to stillingskategorier: etterforsker og analytiker. Og da avsnittsleder Gunnar Hagen hadde sagt at Truls selv kunne velge hva han skulle være, hadde Truls skjønt at han neppe var tiltenkt ansvar. Hvilket for så vidt passet ham godt. Men han måtte likevel innrømme at det sved da sjefsetterforsker Katrine Bratt hadde vist ham rundt på avsnittet, konsekvent tiltalt ham som «betjent» og brukt ekstra lang tid på å forklare ham hvordan kaffetrakteren ble operert.

Døra gikk opp. Det stod tre unge jenter og så på ham med forferdete ansiktsuttrykk, de hadde tydeligvis fått med seg hva som hadde skjedd.

«Politiet», sa han og holdt opp ID-en. «Jeg har noen spørsmål. Hørte dere noe mellom …»

«… spørsmål som vi lurte på om dere kunne hjelpe oss med å svare på», sa en stemme bak ham. Den nye. Wyller. Truls så pikeansiktene miste noe av det forferdete, ja, nesten lyse opp.

«Selvfølgelig», sa hun som hadde åpnet. «Vet dere hvem som har … har gjort … det?»

«Det vil vi selvfølgelig ikke si noe om», sa Truls.

«Men det vi kan si», sa Wyller, «er at det ikke er noen grunn for dere å være redde. Kan jeg tippe at dere er studenter som deler leiligheten?»

«Ja», sa de i kor, som om de alle ville være først.

«Og får vi komme inn?» Wyller hadde et smil like hvitt som Mikael Bellmans, slo Truls fast.

Jentene gikk foran dem inn i stua, og to av dem begynte skyndsomt å rydde tomme ølflasker og glass fra bordet og forsvant ut.

«Vi hadde fest her i går», sa døråpnersken unnskyldende. «Det er forferdelig.»

Truls var usikker på om hun mente at naboen var drept, eller at de hadde festet mens det skjedde.

«Hørte dere noe i går kveld mellom klokka ti og midnatt?» spurte Truls.

Jenta ristet på hodet.

«Hadde Else …»

«Elise», korrigerte Wyller, som hadde tatt frem en notisblokk og penn. Truls tenkte at han kanskje også burde ha hatt det.

Truls kremtet. «Hadde naboen deres en fyr som pleide å være her?»

«Jeg vet ikke», sa jenta.

«Takk, det var alt», sa Truls og snudde seg for å gå mot døra da de to andre jentene kom tilbake.

«Kanskje vi skal høre hva dere har å si også», sa Wyller. «Venninnen deres sier at hun ikke hørte noe i går og at hun ikke vet om noen personer som Elise Hermansen har truffet jevnlig eller bare i det siste. Noe å legge til der?»

De to så på hverandre før de snudde seg tilbake og ristet synkronisert på de blonde hodene. Truls kunne se hvordan de rettet all oppmerksomhet mot den unge etterforskeren. Det gjorde ham ingenting, han hadde grundig trening i å bli oversett. Var vant til det lille stikket i brystet, som når Ulla på videregående på Manglerud endelig henvendte seg til ham. Bare for å spørre om han visste hvor Mikael var. Og – siden det var før mobiltelefonens tid – om han kunne gi Mikael en eller annen beskjed. En gang hadde Truls svart at det kunne bli vanskelig fordi Mikael var på telttur med ei venninne. Ikke fordi det med telttur var sant, men fordi han for en gangs skyld ville se den samme smerten, sin egen smerte, i hennes blikk.

«Når så dere Elise sist?» spurte Wyller.

De tre jentene så på hverandre igjen. «Vi så henne ikke, men …»

Den ene kniste, men holdt seg forskrekket for munnen da hun skjønte hvor upassende det var. Jenta som hadde åpnet for dem, kremtet. «Enrique ringte i morges og sa at han og Alfa hadde tisset i portrommet på vei hjem.»

«De er så drøye, assa», sa den største av dem.

«De var jo bare litt fulle», sa den tredje. Hun kniste igjen.

Jenta som hadde åpnet, sendte de to andre et ta-dere-sammen-blikk. «Det kom i hvert fall en dame mens de stod der, og de ringte for å beklage om oppførselen deres hadde satt oss i et dårlig lys.»

«Det var da omtenksomt av dem», sa Wyller. «Og de tror damen var …»

«De vet. De leste på nettet at det stod ‘kvinne i 30-årene drept’, så bilder fra bygården, så de googlet og fant bilde av henne i en av nettavisene.»

Truls gryntet. Han hatet journalister. Jævla åtseletere, alle som én. Han gikk bort til vinduet og kikket ned på gata. Og der, på utsiden av politiets sperrebånd, stod de, med kameraer påskrudd lange linser som fikk Truls til å tenke på gribbnebb når de satte dem foran ansiktet i håp om å få et glimt, en bit av liket når det ble fraktet ut. Ved siden av den ventende ambulansen stod en fyr i grønn, gul og rødstripete rastalue og snakket med de hvitkledte åstedsspesialistene. Bjørn Holm fra krimteknisk. Han nikket til folkene sine og forsvant inn i bygningen igjen. Det var noe lutende, sammenkrøpet ved Holms holdning, som en med magesmerter, og Truls lurte på om det hadde noe å gjøre med at den rundfjesete totningen med torskeøynene ifølge kontorryktene nylig var blitt dumpet av Katrine Bratt. Bra. Så fikk også noen andre kjenne hvordan det var å rives i stykker. Wyllers lyse stemme summet i bakgrunnen: «Så de heter Enrique og …?»

«Nei, nei!» Jentene lo. «Henrik. Og Alf.»

Truls fikk tak i blikket til Wyller og nikket mot døra.

«Tusen takk, jenter, det var alt», sa Wyller. «Forresten, kan jeg få telefonnumrene?»

Jentene så på ham med noe som lignet skrekkblandet fryd.

«Til Henrik og Alf», la han til med et skjevt smil.

Katrine stod inne på soverommet bak rettsmedisineren som satt på huk ved siden av senga. Elise Hermansen lå på ryggen med dyna under seg. Men blodet på den hvite blusen var fordelt på en måte som viste at hun hadde stått oppreist da blodet fosset ut. Hun hadde ganske sikkert stått foran speilet i gangen, hvor teppet var så gjennomtrukket av blod at det hadde klistret seg fast til parketten under. Blodsporene mellom gangen og soverommet samt de beskjedne mengdene blod i senga viste at hjertet sannsynligvis hadde sluttet å slå allerede i gangen. Basert på kroppstemperatur og rigor mortis hadde rettsmedisineren anslått dødstidspunktet til et sted mellom klokka tjuetre og ett i natt og at dødsårsaken sannsynligvis var blodtapet etter at halspulsåren var blitt punktert av ett eller flere av stikkene på siden av halsen rett over venstre skulder.

Buksene og trusene var trukket ned på anklene.

«Jeg har skrapet og klippet neglene, men jeg så ikke noe hudrester med det blotte øyet», sa rettsmedisineren.

«Når begynte dere å gjøre jobben til krimteknisk?» spurte Katrine.

«Siden Bjørn spurte oss», svarte hun. «Han spør så pent.»

«Jaså? Andre sår?»

«Hun har et skrapemerke på venstre underarm og en treflis på innsiden av venstre langfinger.»

«Spor etter overgrep?»

«Ingen synlige spor etter vold mot underlivet, men dette …» Hun holdt et forstørrelsesglass over magen på liket. Katrine kikket inn i det og så en tynn, blank stripe. «… kan være spytt fra henne eller andre, men ser mer ut som precum eller sæd.»

«La oss håpe det», sa Katrine.

«Håpe på overgrep?» Bjørn Holm hadde kommet inn og stilt seg bak henne.

«Om det har vært et overgrep, tyder alt på at det har skjedd post mortem», sa Katrine uten å snu seg. «Så hun her var uansett ikke lenger til stede. Og jeg vil gjerne ha litt sæd.»

«Je tulla», sa Bjørn stille med den varme totendialekten sin.

Katrine lukket øynene. Selvfølgelig visste han at sæd var det ultimate sesam-sesam i en slik sak. Og selvfølgelig prøvde han å fleipe, prøvde å lette på den rare, såre stemningen som hadde vært mellom dem i de tre månedene som hadde gått siden hun hadde flyttet ut. Hun prøvde også det, hun fikk det bare ikke til.

Rettsmedisineren så opp på dem. «Jeg er ferdig her», sa hun og rettet på hijaben.

«Ambulansen er her, folka mine frakter liket ned», sa Bjørn. «Takk for hjelpa, Zahra.»

Rettsmedisineren nikket og skyndte seg ut, som om også hun merket den anstrengte stemningen.

«Nå?» sa Katrine og tvang seg til å se på Bjørn. Tvang seg til å neglisjere det tunge blikket som var mer trist enn egentlig bedende.

«Det er itte stort å si», sa han og klødde seg på det store, røde kinnskjegget som stakk frem fra under rastalua.

Katrine ventet, håpet at det fortsatt var drapet de snakket om.

«Hu var nok itte så ivrig på renhold, vi har finni hår fra en rekke personer – hovedsakelig menn – som neppe alle var her i går kveld.»

«Hun var bistandsadvokat», sa Katrine. «En singel kvinne i en såpass krevende jobb får ikke nødvendigvis prioritert renhold like høyt som deg.»

Han smilte kort, uten å ta til motmæle. Og Katrine kjente det igjen, stikket av dårlig samvittighet som han alltid greide å gi henne. De hadde selvfølgelig aldri kranglet om rengjøring, til det hadde Bjørn vært for raskt ute med å ta oppvasken, trappevasken, klesvasken, badet og sengetøyluftinga, uten noen bebreidelser eller diskusjoner. Som med alt annet. Ikke en jævla krangel på det hele året de hadde bodd sammen, han snodde seg unna. Og når hun sviktet eller ikke orket, var han der, oppmerksom, oppofrende, uutslitelig, som en jævla irriterende maskin som fikk henne til å føle seg som en idiotisk prinsesse jo høyere han bygde den pidestallen.

«Hvordan vet du at hårene var fra menn?» sukket hun.

«Ei singel dame i en krevende jobb …», sa Bjørn uten å se på henne.

Katrine la armene i kors. «Hva er det du prøver å si nå, Bjørn?»

«Hæ?» Det bleke ansiktet hans fikk en litt rødlig farge og øynene bulte enda mer enn vanlig.

«At jeg har meg rundt omkring? OK, hvis du vil vite det så …»

«Nei!» Bjørn holdt hendene liksom beskyttende foran seg. «Je mente itte det. Det var bare en dårlig spøk.»

Katrine visste at hun burde føle medynk. Og hun gjorde for så vidt det. Men ikke den type medynk som får deg til å ville omfavne noen. Denne medynken minnet mer om forakt, en forakt som fikk henne til å ville slå ham, fornedre ham. Og det var derfor, fordi hun ikke ville se Bjørn Holm, den fine mannen, fornedret, at hun i stedet hadde forlatt ham. Katrine Bratt trakk pusten.

«Menn, altså?»

«De fleste håra var korte», sa Bjørn. «Så får vi se om analysa bekrefter det. Vi har i hvert fall nok DNA til å holde Rettsmedisinsk busy ei stund.»

«OK», sa Katrine og snudde seg mot liket igjen. «Noen ideer om hva han kan ha stukket henne med? Eller hakket, det er jo en masse stikk tett i tett.»

Bjørn så lettet ut nå som de snakket jobb igjen. Faen, så skakkjørt jeg er, tenkte Katrine.

«Det er itte så lett å se, men dom danner et mønster», sa han. «Eller to mønstre.»

«Å?»

Bjørn gikk bort til liket og pekte på halsen under det korte, blonde håret hennes. «Ser du at stikka former to litt ovale firkanter som går inn i hverandre, én her og én her?»

Katrine la hodet på skakke. «Når du sier det så …»

«Som to bitt.»

«Å, faen», glapp det ut av Katrine. «Et dyr?»

«Si det. Tenk deg at huden presses ut og sammen i en fold når overkjeven og underkjeven lukkes. Da blir det et merke som på detta …» Bjørn Holm dro et stykke halvt gjennomsiktig papir opp av lomma som Katrine straks gjenkjente fra matpakka han hver dag smurte seg før han gikk på jobb. Det hadde fordypninger i en tilsvarende oval firkant. Han holdt papiret like over stikkene i halsen. «Ser ut til å matche med bittet til en totning i hvert fall.»

«Mennesketenner kan ikke ha gjort det der på halsen.»

«Enig. Men avtrykka ligner et menneskes.»

Katrine fuktet leppene. «Det finnes folk som filer tennene spisse.»

«Er det tenner finner vi kanskje spytt rundt såra. Uansett, hvis dom har stått på teppet i gangen da han beit, tyder bitemerka på at han har stått bak henne og at han er høyere enn henne.»

«Rettsmedisineren fant ikke noe under neglene, så jeg tipper han holdt henne fast», sa Katrine. «En sterk, middels eller over middels høy mann med rovdyrtenner.»

De stod i taushet og betraktet liket. Som et ungt par på en kunstutstilling mens de forbereder refleksjonene som de snart skal imponere den andre med, tenkte Katrine. Bare med den forskjell at Bjørn ikke tenkte på å imponere folk. Det var hun som gjorde det.

Katrine hørte skritt i gangen. «Ikke flere folk inn her nå!» ropte hun.

«Vil bare melde fra at det var folk hjemme i bare to av leilighetene, og at ingen av dem har hørt eller sett noe.» Wyllers lyse stemme. «Men jeg snakket akkurat med to gutter som så Elise Hermansen da hun kom hjem. De sier at hun var alene.»

«Og guttene er …»

«… ikke tidligere straffedømte og hadde en taxiregning som viste at de forlot stedet her litt over klokka tjuetre tredve. De sa hun hadde fersket dem i å urinere i portrommet. Skal jeg hente dem inn til avhør?»

«Det er ikke dem, men gjør det.»

«Greit.»

Wyllers skritt fjernet seg.

«Hu kom aleine, og det er ingen tegn til innbrudd», sa Bjørn. «Trur du hu slapp han inn frivillig?»

«Ikke med mindre hun kjente ham godt.»

«Å?»

«Elise var bistandsadvokat, hun kjenner til risikoen, og sikkerhetslenken på døra så ganske ny ut. Jeg tror hun var en forsiktig jente.» Katrine satte seg på huk ved liket. Så på treflisen som stakk så vidt ut av Elises langfinger. Og hudavskrapningen på underarmen.

«Bistandsadvokat», sa Bjørn. «Hvor da?»

«Hollumsen & Skiri. Det var de som alarmerte politiet da hun ikke kom til et rettsmøte og heller ikke svarte på telefonen. Det er ikke akkurat uvanlig at bistandsadvokater trues av overgripere.»

«Trur du en …»

«Nei, jeg tror som sagt ikke at hun har sluppet inn noen. Men …» Katrine rynket pannen. «Er du enig i at denne flisen er rosahvit?»

Bjørn bøyde seg over henne. «Den er i alle fall kvit.»

«Rosahvit», sa Katrine og reiste seg. «Kom.»

De gikk ut i gangen hvor Katrine åpnet døra og pekte på den oppflisete dørkarmen på utsiden. «Rosahvit.»

«Hvis du sier det, så», sa Bjørn.

«Ser du det ikke?» spurte hun vantro.

«Forskning viser at kvinner generelt ser flere fargenyanser enn menn.»

«Men dette ser du?» spurte Katrine og holdt opp sikkerhetslenken som hang ned på innsiden av døra.

Bjørn bøyde seg nærmere. Duften av ham ga en støkk i henne. Kanskje var det bare ubehaget ved det plutselig intime.

«Avskrapa hud», sa han.

«Avskrapningen på underarmen. Skjønner du?»

Han nikket langsomt. «Hu har skrapt seg opp på sikkerhetslenka som ergo har vøri på. Det er itte han som har trengt seg inn forbi henne, det er hu som har kjempa for å komme seg ut.»

«I Norge bruker vi ikke sikkerhetslenker, vi låser, det holder i massevis. Og hvis hun har sluppet ham inn, hvis denne sterke mannen for eksempel var en hun kjente …»

«… ville hu itte fikle med å sette på sikkerhetslenka etter at hu hadde løsna den for å slippe han inn. Da ville hu føle seg trygg. Ergo …»

«Ergo», overtok hun, «var han allerede i leiligheten da hun kom hjem.»

«Uten at hu visste det», sa han.

«Det var derfor hun festet sikkerhetslenken, hun trodde det var det som var utenfor som var farlig.» Katrine grøsset. Det var dette de hadde lagd uttrykket skrekkblandet fryd for. En drapsetterforskers følelse når hun plutselig ser og skjønner.

«Harry hadde vøri fornøyd med deg nå», sa Bjørn. Og lo.

«Hva er det?» spurte hun.

«Du rødmer.»

Jeg er så skakkjørt, tenkte Katrine.

